Cyflwyniad i Lenyddiaethau Celtaidd
Y Dadeni
Dyddiadau
Fel mudiad Ewropeaidd cychwynna’r Dadeni yn yr Eidal yn y 14eg ganrif, ond nid yw’n cyrraedd Prydain tan tua 1500, ac ni ddaw ei ddylanwad ar y gwledydd Celtaidd i’r amlwg tan ganol y 16eg ganrif. Dynoda’r Dadeni y ffin rhwng yr Oesoedd Canol a’r cyfnod modern. 

Adfywiad Dysg Glasurol
Prif ysgogiad y Dadeni oedd yr awydd i ddychwelyd ad fontes, i ffynonellau’r gwareiddiad clasurol mewn llenyddiaeth Ladin a Groeg, gan ymwrthod â’r hyn a welid yn dywyllwch llygredig yr Oesoedd Canol. Gelwid pobl a hyrwyddai’r ddelfryd hon yn ‘ddyneiddwyr’, a dyneiddiaeth oedd addysg ryddfrydol gyda’r nod o ledaenu rhinwedd foesol a sifig.

Diwylliant Print
Yn ddelfrydol roedd dysg ddyneiddiol yn agored i bawb, ac nid yn gyfyngedig i garfanau proffesiynol fel yn yr Oesoedd Canol. Y ddyfais allweddol a wnaeth hyn yn bosibl oedd technoleg argraffu, a ddyfeisiwyd yn yr Almaen yng nghanol y 15fed ganrif, gan roi llyfrau o fewn cyrraedd pawb a oedd â’r modd i’w prynu a’r addysg i’w darllen (h.y. llai na 10% o’r boblogaeth). Catholicon, geiriadur Llydaweg-Ffrangeg-Lladin (1499), oedd y llyfr print cyntaf i gynnwys iaith Geltaidd.

Yr Ieithoedd Brodorol
Yn sgil y pwyslais ar yr ieithoedd clasurol daeth awydd gwladgarol i wella’r ieithoedd brodorol trwy safoni gramadeg a chyfoethogi geirfa gyda geiriaduron. Yn achos yr ieithoedd Celtaidd, roedd yr honiad bod eu tarddiadau mor hynafol â Lladin a Groeg yn ddadl hollbwysig, i’w gefnogi trwy gyhoeddi cynnwys hen lawysgrifau. Ar y llaw arall, anfantais ddybryd i’r ieithoedd Celtaidd oedd diffyg dinasoedd a phrifysgolion a fu’n ganolbwynt i ddyneiddiaeth yng ngwledydd eraill Ewrop. 

Y llyfrau printiedig cynharaf yn y Gymraeg:
John Price, Yny Lhyvyr Hwnn (1546) – testunau crefyddol elfennol
William Salesbury, Oll Synnwyr Pen Kembero  (1547) – diarhebion 
William Salesbury, A Dictionary in Englyshe and Welsh (1547)
Gruffydd Robert, Gramadeg Cymraeg (Milan, 1567) 
John Davies, Dictionarium Duplex (1632) – geiriadur Cymraeg-Lladin

Crefydd
Un o gymhellion cryfaf dyneiddiaeth oedd crefydd, ac yn enwedig Protestaniaeth a oedd hefyd yn adwaith yn erbyn yr eglwys ganoloesol – er i Gatholigiaeth ei hun hyrwyddo dysg glasurol trwy’r Gwrth-Ddiwygiad. I Brotestaniaid, y llyfr dysgedig uchaf ei fri oedd y Beibl, ac roedd angen agor hwnnw i leygwyr trwy gyfieithiadau i’r ieithoedd brodorol, fel y gallai pob unigolyn fod yn gyfrifol am ei iachawdwriaeth ei hun. Arweiniodd hyn yn ei dro at wella’r ieithoedd fel cyfrwng ar gyfer Gair Duw. 

Testament Newydd Cymraeg a’r Llyfr Gweddi Gyffredin 1567
Y Beibl Cymraeg, cyfieithwyd gan William Morgan, 1588
Testament Newydd Gwyddeleg 1602
Llyfr Gweddi Gyffredin Gwyddeleg 1608-9

